Slovenská archeologická spoločnosť žiada z novely zákona o výstavbe vypustiť návrh na zmenu pamiatkových úradov na špeciálne stavebné úrady. Obáva sa neistoty a zmätku pri zavádzaní do praxe.
Poslancov vyzýva aj na prehodnotenie navrhovanej kompetencie projektanta. Parlament má o zákone rokovať na aktuálnej schôdzi.
Archeológom sa nepozdáva, že by projektant, ktorého úlohou je sumarizovať všetky pripomienky v rámci konania o stavebnom zámere, mohol neakceptovať pripomienky uvedené v záväznom stanovisku dotknutého orgánu.
"Pôjde predovšetkým o požiadavku vykonania archeologického výskumu na mieste stavby, na ktorom dosiaľ nebolo evidované archeologické nálezisko, no krajský pamiatkový úrad miesto stavby považuje za územie s archeologickým potenciálom. Vznikne riziko, že projektant, financovaný stavebníkom, uprednostní záujmy stavebníka pred oprávnenými požiadavkami krajského pamiatkového úradu," načrtli.
Dôsledkom zmien môže byť podľa archeológov nižšia alebo žiadna forma ochrany archeologického dedičstva, z ktorého absolútna väčšina nie je vyhlásená za národné kultúrne pamiatky. Obávajú sa nenávratných škôd.
"Súčasný systém ochrany archeologického dedičstva, zavedený do praxe v roku 2002, sa ukázal ako životaschopný, a hoci stále nefunguje úplne ideálne, najmä pre personálnu poddimenzovanosť odborných zložiek, najväčšie trecie plochy sa počas ostatných 20 rokov podarilo odstrániť," dodala spoločnosť v stanovisku. (tasr)